মুখ্যমন্ত্রীর অনুপ্রেরণায় বগুলা রুরাল হাসপাতালে শুরু ই-পার্সক্রিপশন পরিষেবা

নদিয়া: নদিয়ার (Nadia) হাঁসখালি থানার অন্তর্গত বগুলা রুরাল হাসপাতালে এবার শুরু হল ই-পার্সক্রিপশন পরিষেবা (E Presciption Service)। মুখ্যমন্ত্রী মমতা বন্দ্যোপাধ্যায়ের উদ্যোগ ও অনুপ্রেরণায় পশ্চিমবঙ্গের বিভিন্ন মেডিকেল কলেজে যে আধুনিক ব্যবস্থা চালু হয়েছে, এবার তা পৌঁছে গেল রুরাল হাসপাতাল স্তরেও। ফলে অন্য সরকারি মেডিকেল কলেজের মতোই ডিজিটাল প্রেসক্রিপশনের সুবিধা পাবেন বগুলা হাসপাতালের রোগীরা।

কী এই ই-পার্সক্রিপশন?

ই-পার্সক্রিপশন হল সম্পূর্ণ ডিজিটাল প্রেসক্রিপশন। যেখানে রোগীর উপসর্গ, রোগের বিবরণ এবং ওষুধের তালিকা পরিষ্কার প্রিন্টেড ফরম্যাটে রেজিস্ট্রেশন নম্বরসহ পাওয়া যাবে। আগে হাতে লেখা প্রেসক্রিপশন নিয়ে বহু রোগী সমস্যায় পড়তেন। ডাক্তারের লেখা পড়তে অসুবিধা হওয়া থেকে শুরু করে ওষুধের সঠিক নাম বুঝে নিতে দোকানে বিভ্রান্তি অভিযোগ ছিলই। এই ডিজিটাল ব্যবস্থায় আর তা হবে না। যে কোনও সময়ে রেজিস্ট্রেশন নম্বর দেখে সহজেই জানা যাবে রোগীর সমস্যা, পরীক্ষার নির্দেশ, রিপোর্ট এবং ওষুধের তালিকা।

এলাকা জনবহুল হওয়ায় প্রতিদিন বিকেল ৪টা থেকে ৪.৩০টা পর্যন্ত আউটডোরে রোগীর ভিড় নজর কাড়ে। নতুন আধিকারিক দায়িত্ব নেওয়ার পরেই এই আধুনিক পরিষেবা চালু করেন। রোগীরা জানিয়েছেন, তাঁরা এখন বিনামূল্যের টেস্ট, ওষুধ এবং চিকিৎসা—সবকিছুর সঙ্গেই প্রযুক্তি-নির্ভর পরিষেবা পাচ্ছেন। এতে রোগীদের সুবিধা যেমন বাড়বে, তেমনই স্বচ্ছতা ও চিকিৎসার গতি—দুটিই বাড়বে বলে মত স্থানীয়দের। এলাকার সাধারণ মানুষ নতুন আধিকারিকের এই উদ্যোগে অত্যন্ত উৎসাহিত ও উপকৃত বলে জানিয়েছেন।